Dacă Rapid va pierde cu FCSB, formația giuleșteană ar putea înregistra un record negativ în istoria play-off-ului din Liga 1. La FANATIK SUPERLIGA, Cristi Coste și Robert Niță au discutat despre acest lucru.
Cristi Coste i-a prezentat lui Robert Niță o statistică interesantă, dar care este în defavoarea giuleștenilor. Astfel, dacă Rapid va pierde cu FCSB, echipa va egala un record negativ deținut de Sepsi în 2019.
Cele două formații vor rămâne cu cea mai slabă performanță din istoria play-off-ului din Liga 1. Adică, cu obținerea doar a unui singur punct, lucru care a fost depășit chiar și de Clinceni, la ultima prezență în această fază a competiției.
“Ca să nu intre în istoria neagră a play-off-ului, Rapidul trebuie să facă măcar un egal acasă cu FCSB în ultima etapă. Sepsi a făcut doar un punct. Clinceni a făcut mai mult acum 3-4 ani”, a spus Cristi Coste la FANATIK SUPERLIGA.
Cu toate acestea, Cristi Coste este de părere că orgoliul celor de la Rapid de a o învinge pe FCSB acasă poate să ajute echipa să evite acest record negativ.
“Legat de meciul de duminică cu FCSB-ul. E orgoliul rapidiștilor că vine echipa campioană pe Giulești. Cum a zis Andrei Vochin: ‘Îi feliciți și apoi îi bați, așa se face’. Cum a făcut și CFR-ul”, a mai spus Cristi Coste la FANATIK SUPERLIGA.
Robert Niță vede crearea unei emulații în jurul acestui lucru și o motivație, dar susține că lucrurile nu mai sunt la fel. Ambițiile giuleștenilor au crescut și nu mai este suficient să bată rivalele, vor performanțe mari și câștigarea titlului.
“Și cu ce te încântă că ai făcut două puncte sau rămâi cu unu? Tot locul 6, tot așa. Meciul cu FCSB-ul acasă poate crea o emulație. Te legi de ceva.
În anul în care FCSB-ul a luat campionatul, dacă nu ai cunoștiințe de aritmetică nici nu poți să calculezi foarte repede diferența de puncte, pe noi nu ne-au bătut. Sau noi i-am bătut de i-am rupt. Asta e singura motivație pentru antrenori și pentru jucători, pentru toată lumea.
Dar nu mai contează că i-ai bătut tu. Întreabă orice suporter, nu mai e ca pe vremuri. Când nu erau bani, nu era stadion mare, stadion nou.
Nu mai merge să fie bara frumoasă ca să nu fie golul urât. Acum golul urât înseamnă 3 puncte, ești sus acolo și toată lumea te aplaudă”, a declarat Robert Niță la FANATIK SUPERLIGA.